Друга пунска война

Друга пунска война (звана тыж Римлянами «война з Ганнибалом» або Ганнибалова войнаИстория войн (Энциклопедия для детей). С. 98 , 218 до н. е.—201 до н. е.) — военный конфликт меджи двома коалициями, веденыма Римом и Картагенов, за гегемонию в Середоморю.

Причины войны
По Первой пунской войнѣ Картагена утратила остров Сицилию и сосѣдны островы, котры лежали на важных торговых путях недалеко од ей главного супера, Рима. В иншых частях Середоморя свои позиции удержала, але подля мира з року 242 до н. е. не могла колонизацию Иберии росширяти за рѣку Ебро. 

Тото условя зламав картагенскый военный везирь в Иберии, Ганнибал, коли по 7-мѣсячном облѣганю забрав город Сагунто в зонѣ римского вплыву (219 до н. е.).Крип'якевич І.Cartwright, Mark Римляне пришли з посолством до Картагены, жадаючи, жебы им быв выданый Ганнибал и вернутый Сагунто, але Картагена на то не пристала, што значило выповѣдь войны (218 до н. е.).Каринский Д. Д.  

Ток войны
Ганнибал быв талентованый войвода и добрый дипломат. Знав договорити ся з неприятелями Рима, зыскати их на свою сторону, але и выбрати нечекану непрительом тактику войны. Пришов берегом моря под Алпы, маючи 80 тыс. пѣшого войска, 12 тыс. кавалерии  и 37 бойовых слонох. Римляне, дознавши ся о походѣ, выслали навстрѣч войско, ведене конзулом П. Корнелием Сципионом, жебы перестав Ганнибала в Галлии, але Ганнибал ся му выгнув. Перешов Алпы за 15 днѣ, з тяжкыма утратами, зостали му 20 тыс. пѣхоты, 6 тыс. кавалерии и 7 слонох —  и нанутив Римлянам войну на их територии.Hannibal.

Едну за другов выгравав битвы:
 при рѣцѣ Тицино коло Павии, 
 при рѣцѣ Требия (децембер 218 до н. е.),
 при озерѣ Трасимени (юн 217 до н. е.),
 при Каннах при рѣцѣ Ауфидус (август 216 до н. е.).

Успѣшныма битвами, наймя при Каннах, де утраты на римской сторонѣ (50 тыс.) много раз перевысшили картагенскы (5 700), зыскав собѣ славу непобѣдимого, и видѣло ся, же го никто не годен зоперти.

Вдухновлены тым, Македония выголосила войну Римови, збурила ся и Капуа, другый найвекшый римскый город, подняли ся против Рима и Сиракузы.  Але Римляне мали перевагу на морю, зато Ганнибал не мог достати засобы од Картагены. Не мог достати засобы ани з Иберии, бо Римляне послали там 60 шиф и в битвѣ при Ебрѣ драматично розбили тамошне картагенске войско (215 до н. е.), наконець добыли собѣ город Нову Картагену, иберийскы стрѣберны копалнѣ и державну касу (209 до н. е.). Римляне змобилизовали до войска 17-рочных хлопцьох, выслободили з рабства рабох и взяли их до войска. По довгом облѣганю подлягла Римлянам Капуа (211 до н. е.). О рок на то вернули тверду контролу над Сиракузами (210 до н. е.).

Розвивали Римляне свой успѣх и в Иберии: о рок по взятю Новой Картагены П. К. Сципион мл., освоившый тактику Ганнибала, розбив картагенске войско Гасдрубала при Бекулѣ над рѣков Гвадалквивир (208 до н. е.). Гасдрубал з останками войска лишив Иберию и рушив на помоч свому братови Ганнибалови, перешов Алпы, але войско его было розбито при рѣцѣ Метаврус (207 до н. е.). Сам Гасдрубал быв забитый, а голову его послали в стан Ганнибала, жебы знав, ци може ся надѣяти на помоч.

З Картагены под везирьством Магона, тыж Ганнибалового брата, в року 205 до н. е. одплыло 14-тысячне войско, але не могло высадити ся близь Ганнибалового войска через перевагу Римлян на морю и было розбите  в Цисалпской Гаулии в року 203 до н. е.

Конець войны
В року 206 до н. е. мав уже П. К. Сципион мл. цѣлу Иберию очищену од картагенского войска, навеце зыскав на свою сторону двох нумидскых кральох, Сифакса и Масинисса, и ладив ся ити походом до Африкы, до Нумидии, подобно тому, як Ганнибал рушив быв з тыла через Алпы на Рим. П. К. Сципион мл. достав пост конзула (205 до н. е.) и заняв ся укрѣплѣньом свого войска.

В року 204 до н. е. римске войско в силѣ около 30 тыс. воякох на 400 доправных и 40 военных шифах высадило ся в Африцѣ коло Утикы, недалеко од Картагены. Картагеняне зобрали 30 тыс. войска и 3 тыс. кавалерии, до них прилучив ся краль Западной Нумидии Сифакс, зо своима 50 тыс. пѣхоты и 10 тыс. кавалерии, нечекано зрадившый Римлян. Два таборы даякый час лем позоровали еден другого, зыскуючи информации. Пак римскы генералове роздѣлили силы на двѣ части и вночи атаковали неприятеля зоз двох бокох успѣшно го розбивши.

В року 203 до н. е. Картагеняне ургентно покликали Ганнибала вернути ся зо вшиткым войском на защиту Картагены, ведучи тым часом догваряня и затягуючи час, докы ся его войско не верне. Была то их послѣдна шанса.  

В октобрѣ 202 до н. е. войска Ганнибала и П. К. Сципиона мл. зышли ся в послѣдной битцѣ. Римляне поужили нову тактику против бойовых слонох, резултатом котрой было велике спустошѣня в рядах Картагенян, а римска и нумидска кавалерия, три раз векша од картагенской, ударами з бокох довершила розгром.

Выслѣдкы войны
Картагена мала одказати ся од свого флота, окрем 10 шиф, од бойовых слонох. Мала выпустити всѣх заятых Римлян. Мала оддати Риму всѣ европскы територии, признати владу краля Масиниссы на вшиткой територии Нумидии. Войны могла вести лем з дозвола Рима и выплатити му котрибуцию 10 000 талентох за 50 рокы.

Побѣда Рима в войнѣ означала, же Рим достав пановне поставлѣня в Средоземном регионѣ и став ся безконкурентным владарьом Середоморя. 

См. тыж
 Пунскы войны
 Перва пунска война
 Третя пунска война

Жерела и одказы
 Cartwright, Mark: Second Punic War. // Ancient History Encyclopedia 
 Hannibal. //Révai nagy lexikona. 1-21. köt. Révai Testvérek Irodalmi Intézet Részvénytársaság, Budapest. 1911–1935. Том 9, сс. 488-489. 
 Борьба Рима и Карфагена за господство в Западном Средиземноморье 
 Каринский Д. Д. Пунические войны // Энциклопедический словарь Брокгауза и Ефрона : в 86 т. (82 т. и 4 доп.). — СПб., 1890—1907. 


 Референции 

Катеґорія:Пунскы войны